钦定古今图书集成/明伦汇编/官常典/第522卷 > 阔阔不花
## 钦定古今图书集成/明伦汇编/官常典/第522卷 > 阔阔不花

按《元史》本传：“阔阔不花者，按摊脱脱里氏。为人魁岸
有膂力，以善射知名。岁庚寅，太祖命太师木华黎伐
金，分探马赤为五部，各置将一人，阔阔不花为五部
前锋都元帅，所向莫能支。然不嗜杀，惟欲以威信怀
附，故所至无残破。略定滨、棣诸州，俘获焦林诸处民
四百馀，但籍其姓名，遣归乡里。徇益都，守将降，得其”
财物马畜，悉以分赐士卒。岁壬辰，从太宗渡河，攻汴
梁、归德，分兵渡淮，攻寿州。守将无降意，射书城中谕
之，城中人感泣，以彩舆奉金公主开门送款。阔阔不
花下令军中，辄入城掳掠者死，城中帖然。公主，义宗
之姑也。岁丙申，太宗命五部将分镇中原，阔阔不花
镇益都，济南按察儿镇平阳，太原孛罗镇真定，肖乃
台镇大名，怯烈台镇东平。括其民匠，得七十二万户。
以三千户赐五部将阔板不花，得分户六百，立官治
其赋，得荐置长吏，岁从官，给其所得五户丝。以疾卒
官。子黄头。

===石抹孛迭儿===按《元史》本传：“孛迭儿，契丹人。父桃叶儿，徙霸州。孛迭
儿仕金，为霸州平曲水寨管民官。太师、国王木华黎
率师至霸州，孛迭儿迎降，木华黎察其智勇，奇之，擢
为千户。岁甲戌，从木华黎觐太祖于雄州，佩以银符，
充汉军都统。帝次牛阑山，欲尽戮汉军，木华黎以孛
迭儿可用，奏释之，因请隶麾下，从平高州。乙亥，授左”
监军，佩金符，与北京都元帅吾也儿分领锦州红罗
山、北京东路汉军二万。又从夺忽阑暗里必徇地山
东、大名。比至洺州，城守甚坚，师不得进。孛迭儿不避
矢石，率众先登，遂拔之。丁丑，从平益都、沂、密、莱、淄。戊
寅，从定太原、忻、代、平阳、吉、隰、岢岚、汾、石、绛州、河中、潞、
泽、辽、沁。辛巳，木华黎承制，升孛迭儿为龙虎卫上将
军、霸州等路元帅，佩金虎符，以黑军镇守固安水寨。
既至，令兵士屯田，且耕且战，披荆棘，立庐舍，数年之
间，城市悉完，为燕京外蔽。庚寅，朝太宗于行在所，赐
金符。辛卯，从国王塔思征河南。癸巳，从讨万奴于辽
东，平之。孛迭儿始从征伐，及后为将，大小百战，所至
有功。年七十，以疾卒于官。子纠《查剌》、查茶剌。